Tlačová správa

Bratislava, 19.9.2013

**Hlasujte a vyberte najlepšie architektonické dielo, ktoré získa ocenenie Cena verejnosti v súťaži CE·ZA·AR 2013**

**Slovenská komora architektov zverejnila nominácie k XII. ročníku známemu architektonickému ocenenia CE·ZA·AR 2013,** ktoré spomedzi 77 prihlásených diel vybrala medzinárodná odborná porota.Porota vybrala 17 nominácií v kategóriách: Rodinné domy, Bytové domy, Občianske a priemyselné budovy, Rekonštrukcia a obnova budov, Interiér a Exteriér. Šesť architektonických diel získa hodnotnú sošku CE.ZA.AR-a od akademického sochára Jána Hoffstädtera. Jedno dielo zároveň získa ocenenie Cena verejnosti na základe internetového hlasovania.

Zoznam laureátov Ceny za architektúru **CE·ZA·AR 2013** ostane utajený až do okamihu **slávnostného odovzdávania cien**, ktoré prebehne už o tri týždne počas galavečera, **10. októbra 2013** v priestoroch Refinery Gallery v Bratislave.

Galavečerom budú počas **priameho prenosu** odvysielaného RTVS **na Dvojke o 20.00 hod** sprevádzať moderátori Adela Banášová a Matej Sajfa Cifra.

Dovtedy si môžete pozrieť všetky nominované diela aj na internetovom portáli [**www.kultura.sme.sk**](http://www.kultura.sme.sk), kde je spustená **Cena verejnosti** **CE·ZA·AR 2013** a kde je možné **dať hlas** tým dielam, ktoré sa vám najviac páčia. **Hlasovanie bude prebiehať do 9. októbra 2013.** Víťazom sa stane dielo, ktoré získa **najviac vašich hlasov** zo všetkých kategórií. Víťaz Ceny verejnosti bude vyhlásený na samotnom galavečeri.

***Ako hlasovať:*** *V hornej lište na stránke nájdete jednotlivé kategórie (Rodinné domy, Bytové domy, Občianske a priemyselné budovy, Rekonštrukcia a obnova budov, Interiér, Exteriér) a v nich nominované diela. Prezentujú sa troma fotkami a hlasuje sa v každej kategórií na začiatku.*

[***http://kultura.sme.sk/c/6940510/cezaar-2013-vyberte-najlepsiu-architekturu-roka.html***](http://kultura.sme.sk/c/6940510/cezaar-2013-vyberte-najlepsiu-architekturu-roka.html)

Výber semifinálových diel, udeľovanie nominácií i voľba víťazov ocenenia CE·ZA·AR 2013 prináleží sedemčlennej porote, zloženej z domácich i zahraničných odborníkov. Členmi tohtoročnej poroty sú:

Mgr. Akad. arch. **Roman Brychta** (architekt a pedagóg, Praha, ČR)

DPLG **Patrick Colombier** (architekt, Paríž, FR)

Mgr. **Michal Hvorecký** (spisovateľ, Bratislava, SR)

Ing. arch. **Martin Jančok** (architekt, Bratislava, SR)

Mag. arch. **Beny Meier** (architekt, Villach, AT)

Ing. Arch. MgA. **Osamu Okamura** (architekt, Praha, ČR)

Ing. arch. **Vladimír Vršanský** (architekt, Bratislava, SR

Predsedom poroty sa pre tento ročník stal francúzsky architekt DPLG **Patrick Colombier**.

Z hodnotiacich úsudkov poroty vyplýva, že aktuálny XII. ročník ocenenia CE·ZA·AR 2013 fandínielen **mladým architektom,** ale aj tým, ktorí v dobe finančnej krízy **zohľadnili ekonomické riešenia architektúry**. Členovia poroty nastavili slovenskej architektúre zrkadlo pod iným uhlom, pričom sumarizovali vynikajúci profesionálny výkon architektov v širšom typologickom spektre.

Počas dlhých rozhovorov polemizovali nielen o stave našej architektúry, jej obraze, ale aj o jej celoročnom prínose. I samotný odkaz Ceny bol hlavnou témou mnohých vášnivých debát. Porota sa jednoznačne priklonila k nasmerovaniu Ceny do radov širokej verejnosti. Nominované diela nesú jasný odkaz na jednoduchosť, funkčnosť, účelnosť a ekonomickosť. Jedno z víťazných diel navrhne porota na **nomináciu na prestížnu Cenu Európskej únie Mies van der Rohe Award.**

Pre viac informácií kontaktujte:

Ing. arch. Broňa Tarnócy, Hollého 13, 811 08 Bratislava, tel.: +421 905 410 548, e-mail: [tarnocy@komarch.sk](mailto:tarnocy@komarch.sk) a [brona.tarnocy@gmail.com](mailto:brona.tarnocy@gmail.com)

Organizačný partner CE·ZA·AR 2013 - design factory  
tel: + 421 2 5020 1717, email: [info@designfactory.sk](mailto:info@designfactory.sk)